MEGA ปลื้ม Q2 กำไรเพิ่ม 28% หลังรายได้จากยอดขายเพิ่ม-พร้อมปันผล
MEGA ปลื้ม Q2 กำไรเพิ่ม 28% หลังรายได้จากยอดขายเพิ่ม โดยงบฯ Q2/58 กำไรสุทธิ 165.49 ลบ. เพิ่มขึ้น 28% จากปีก่อนที่มีกำไร 129.10 ลบ. ขณะที่ งวด 6 เดือนมีกำไร 271.98 ลบ. เพิ่มขึ้น 46% จากปีก่อนที่มีกำไร 185.67 ลบ. พร้อมปันผลเงินสด 0.16 บ. XD 26 ส.ค. 58 กำหนดจ่าย 11 ก.ย. 58
13 ส.ค. 2558

บริษัท เมก้า ไลฟ์ไซแอ็นซ์ จำกัด (มหาชน) หรือ MEGA รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 165.49 ล้านบาท หรือมีกำไรสุทธิ 0.19 บาทต่อหุ้น เพิ่มขึ้น 28% จากช่วงเดียวกันของปีก่อนที่มีกำไรสุทธิ 129.10 ล้านบาท หรือมีกำไรสุทธิ 0.15 บาทต่อหุ้น
ขณะที่ ผลการดำเนินงานช่วง 6 เดือนแรกมีกำไรสุทธิ 271.98 ล้านบาท หรือ 0.31 บาทต่อหุ้น เพิ่มขึ้น 46% จากช่วงเดียวกันของปีก่อนที่มีกำไรสุทธิ 185.67 ล้านบาท หรือ 0.21 บาทต่อหุ้น
โดยผลการดำเนินงวด 3 เดือนที่มีกำไรเพิ่มขึ้น เนื่องจากบริษัทมีรายได้จากธุรกิจผลิตภัณฑ์ภายใต้เครื่องหมายการค้า Mega We Care และรายได้จากธุรกิจการจัดจำหน่ายผลิตภัณฑ์ Maxxcare เพิ่มขึ้นในไตรมาสนี้
นอกจากนี้บริษัทได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 30 มิ.ย. 2558 เป็นเงินสดจำนวน 0.16 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 26 ส.ค. 2558 และกำหนดจ่ายเงินปันผลในวันที่ 11 ก.ย. 2558